EUROOPA NOORED EESTI BÜROO TEGEVUSED JA TULEMUSED 2013. AASTAL

Euroopa Noored Eesti büroo panuse noorte ja noorsootöö arengusse 2013. aastal võib kokku võtta järgmiste näitajate abil:

Euroopa Liidu kodanikuharidusprogramm EUROOPA NOORED:

* toetasime 200 projekti (324-est taotlusest), millest 59% kaasasid vähemate võimalustega noori. Toetusi eraldati 2,5 miljoni euro ulatuses. Toetatud projektides osaleb üle 5168 inimese.
* toetasime 182-e noorsootöötaja/noortejuhi osalemist rahvusvahelistel koolitustel
* korraldasime 55 koolitust 5391-le noorele/noorsootöötajale
* viisime läbi 77 programmi teavitusüritust 3882 noorele ja noorsootöötajale
* maakondlikud partnerid nõustasid ja teavitasid täiendavalt 8500 noort ja noorsootöötajat
* programmi/büroo tegevused said 257 meediakajastust erinevates meediakanalites

Programm NOORSOOTÖÖ KVALITEEDI ARENDAMINE:

* korraldasime 65 koolitust 1334-le noorsootöötajale, sh mitmed pikaajalised arenguprogrammid strateegiliste sihtgruppide (sh kohalikud omavalitsused, esindusühingud) tugevdamiseks ning noorsootöötajate refleksioonioskuste arendamiseks
* andsime välja veebikogumiku kooliraskustesse sattunud ja töötute noorte kaasamiseks ja toetamiseks ellu kutsutud headest näidetest KOV’ide tasandil
* andsime välja noortevaldkonna ajakirja MIHUS teemadel: Noored ja tulevik, Õppima õppimine - õppiv praktik - õppiv organisatsioon, Teadmus- ja tõenduspõhine noorsootöö, ESFi programmi „Noorsootöö kvaliteedi arendamine“ mõju
* andsime välja „Kaasava noorsootöö käsiraamatu“ ja „Noorsootöö õpiku“
* korraldasime Eestis noorsootööalase hariduse alase rahvusvahelise seminari „We don’t need on education! Or do we?“
* andsime välja noortevaldkonna koolitaja enesearengumapi – KOMA 2

# I. EUROOPA LIIDU KODANIKUHARIDUSPPROGRAMM EUROOPA NOORED

2013. aastal esitati Euroopa Noored Eesti büroole 324 taotlust. Esitatud taotlustest 200-le eraldati toetust ühtekokku üle kahe ja poole miljoni euro.

Ülevaade ENEB tugitegevustest, Euroopa Noored alaprogrammides toetatud projektidest ning olulisematest tulemustest 2013. aastal:

* 1. **ERIVAJADUSTEGA VÕI VÄHEMATE VÕIMALUSTEGA NOORTE KAASAMINE PROGRAMMI EUROOPA NOORED RAAMES**

Pidades oluliseks rõhutada Eesti ühiskonna tasakaalustatud arengut ja Eestis elavate noorte võrdset ligipääsu erinevatele enesetäiendusvõimalustele, seati programmi Euroopa Noored 2013. aasta riiklikeks prioriteetideks: **riskioludes elavad noored**; **maa- ja väikelinnanoored;** **puuetega ja terviseprobleemidega noored** ja **vähemusrahvuste noored**.

Programmi raames toetust saanud **200-st projektist 59% kaasavad otseselt erivajaduste- ja/või vähemate võimalustega noori** ning **45% kaudselt vähemate võimalustega seotud sihtgruppe või temaatikat**. Kõige rohkem on kaasatud projektidesse geograafiliselt ja majanduslikult vähemate võimalustega noori.

**Riskioludes elavate noorte kaasamisele suunatud tegevused**

Noorte tööotsijate toetamise ja kaasamise eesmärgil jätkus 2013. aastal koostöö Eesti Töötukassaga peamiselt Euroopa vabatahtliku teenistuse suunal. Kuna on selgunud, et Euroopa vabatahtlikust teenistusest tagasitulevatel noortel ei ole vastavalt Tööturuteenuste- ja toetuste seadusele õigus saada töötule mõeldud rahalist hüvitist, tõstatas ENEB antud teema 2013. aastal ning protsess jätkub 2014.

Töötukassa Tallinna ja Harjumaa osakonnaga koostöös viidi aasta esimeses pooles läbi kohtumine osakonna ametnike ning Euroopa vabatahtliku teenituse saatvate organisatsioonidega, et luua võrgustik ja ühtne arusaam, kuidas kõige efektiivsemalt anda noortele infot vabatahtlikust teenistusest ja toetada neid teenistusse suundumisel.

Euroopa vabatahtliku teenistuse organisatsioonidele viidi samuti läbi koolitus, kuidas rohkem ning efektiivsemalt kaasata vähemate võimalustega noori vabatahtlikku tegevusse ning kuidas saaksid organisatsioonid erivajadustega noori teenistuse jooksul paremini toetada.

Saksamaa, Rootsi ning Belgia Flaami kogukonna organisatsioonidega koostöös saadeti 11 Eesti noorsootöötajat viieks päevaks antud riikidesse tööpraktikale, mille fookuseks oli erinevate riskioludes elavate noortega töötamine. Aasta jooksul on Eesti osalejaid saadetud erinevatele noorte riskioludega seotud väliskoolitustele/seminaridele (nt seotud noorte tööhõive, puudelisusega).

**Maa- ja väikelinna noorte kaasamisele suunatud tegevused**

Büroo seadis 2013 prioriteetseteks maakondadeks, kuhu suunata rohkem info- ja nõustamistegevusi, Läänemaa, Valgamaa, Järvamaa ja Lääne-Virumaa. Taotluste arv on tõusnud kõigis neis maakondades. Antud piirkondades on aasta jooksul viidud läbi erinevaid koolitustegevusi sihtgrupile võimalikult kodu lähedal, nt noortevahetuste ning riskinoorte koolitus Rakveres, käsiraamatu „Noorte mõistmine. Identiteet“ tutvustav koolitus Valgas, Euroopa Noored brantš Haapsalus. Tagasisides toodi jätkuvalt välja, et oluliseks peetakse võimalust end koolitada kodule lähedal ilma suurema aja- ja finantskuluta.

**Vähemusrahvusest noorte kaasamisele suunatud tegevused**

2013. aastal jätkus koostöö MTÜ-ga VitaTiim, kes on aastate jooksul olnud büroole toeks venekeelse info- ja nõustamistegevuse läbiviimisel Ida-Virumaal. MTÜ VitaTiim viis aasta jooksul läbi mitmeid programmi Euroopa Noored teemalisi info- ja nõustamistegevusi.

## Vähemusrahvuste noored ja noorsootöötajad osalevad erinevates büroo koolitustegevustes ning kuna keelebarjäär on endiselt takistuseks paljudele, kelle emakeeleks ei ole eesti keel, siis toimuvad bürool ka eraldi tegevused eelmainitud sihtgrupi kaasamiseks. Venekeelseid koolitusi on 2013. aasta jooksul toimunud kokku 5 ja seda nii noortele kui noorsootöötajatele. Üle 30 sihtgrupi esindajat on saanud toetuse programmi Euroopa Noored koolitus- ja koostöökava raames, et võtta osa välismaal toimuvatest rahvusvahelistest koolitustegevustest (erinevad koolituspakkumised on kättesaadavad siin: <http://euroopa.noored.ee/taxonomy/term/356>).

*Eelneva informatsiooni täpsustamiseks on koostatud tabelid (aruande Lisad 1 ja 2) projektidest, mis on seotud sotsiaalse kaasatusega.*

## 1.2 PROGRAMMI EUROOPA NOORED KOOLITUSTEGEVUSED (TCP)

Koolitus- ja koostöökava (inglise keeles Training and Co-operation Plan ehk TCP) on büroo jaoks strateegiline vahend, mis võimaldab mitmekülgselt toetada EN programmi elluviimist ja arengut, suurendada osalevate noorte ja noorsootöötajate arvu, võimaldada nende täiendõpet ning panustada ühtlasi EL ja EV noortepoliitika elluviimisse.

2013. aastal oli programmi EN koolitustegevuse TCP valdkonnas olulisimaks eesmärgiks potentsiaalsete taotlejate aktiviseerimine ja projektiideede arendamise toetamine. Võrreldes eelmiste aastatega on kasvanud koostöö maht teiste riikide EN büroodega saatvate projektide osas, et anda rohkem mobiilsusvõimalusi Eesti noortejuhtidele ja noorsootöötajatele rahvusvahelise partnerluse loomiseks, kogemustevahetuseks ning täienduskoolituseks. Lähtudes sellest, et erinevatest enesetäiendusvõimalustest huvitatud Eesti noorsootöötajate ja noortejuhtide arv on märgatavalt suurenenud seadis büroo eesmärgiks mitmekesistada väliskoolitustegevuste valikut ja toetada võimalikult palju kõrge motivatsiooniga inimesi. Kui aastal 2012 toetas büroo 114 inimese osalemist 43-l rahvusvahelisel koolitusel/seminaril erinevates Euroopa riikides, siis aastal 2013 oli võimalik toetada juba 182 osalejat (62 tegevust). TCP väliskoolitustegevuste teemadering on olnud väga lai -  sh projektide riskiennetuse ja juhtimisega, aga ka noortevaldkonna prioriteetide ja valuküsimustega seonduv. Selline kogemus võimaldab osalejatel paremini mõista just rahvusvahelistumise võimalusi ning annab hea impulsi edasisteks sammudeks e tegu on investeeringuga programmi Euroopa Noored üldise kvaliteedi tõstmisse ning projektitegijate potentsiaali ja võimekuse suurendamisse.

Oma analüüsis toovad TCP saatvate koolitusprojektide osalejad välja, et lisaks professionaalsuse kasvule on tõesti kasulik ja innustav just oma valdkonna võrgustumise ja koostööpartnerite leidmise võimalus.

Eestis on Euroopa Noored Eesti büroo 2013. aastal korraldanud 55 TCP projekti, sh 5 rahvusvahelise partnerlusega. Kokku on nendes tegevustes osalenud ligi 1 510 noort ja noorsootöötajat (nende seas 545 vähemate võimalustega osalejat). Võrdluseks: 2012. aastal korraldas büroo 43 koolitustegevust sh 3 rahvusvahelist koolitusprojekti, kus osales 1034 noort ja noorsootöötajat.

Eestis toimunud koolitustegevuste seas olid nii regulaarsed koolitused nt juba rahastatud projektide kvaliteedi toetamiseks (nn CheckUp koolituskohtumised), kui ka spetsiifilisemad tegevused alaprogrammide raames kaardistatud vajaduste täitmiseks nt noortevahetuste aktiviseerimiseks - rahvusvaheline partnerlusseminar „Real Deal“ Eestis, Euroopa Noored brantš-infoseminarid (3 üritust erinevates maakondades) noortega töötajatele. Eraldi tooks välja, et eesmärgiga aidata noortel (eriti esmataotlejatel) jõuda ideest projektini ning tõsta programmi EN projektide (eeskätt noortealgatuste ja noortevahetuste) arvu, toimusid 2013 juba tuntud noortekoolitused eesti ja vene keeles (mis sai alguse jaanuaris 2012 toimunud pilootprojektist) nimega „Idee 24 e ideeööpäev“. Üks oli ka rahvusvahelise partnerlusega. Nende IDEE24 koolituste tulemusena said mitmed ideed 2013.a projektitaotlusteks vormistatud - vähemalt 20 taotlust (nii palju, kui oli võimalik praeguseks tuvastada). Büroo kavatseb antud koolitusprojekti korraldamist kindlasti ka Erasmus+ EN raames jätkata.

# 1.3 ENEB AVALIKE SUHETE JA TEAVITUSVALDKOND

Euroopa Noored Eesti büroo tegemistest ja Euroopa Nooored programmi projektidest on 2013. aastal kirjutanud päevalehtedes (Postimees, venekeelne Postimees, Õhtuleht) ning maakondlikes ja kohalikes väljaannetes. Samuti on programmi tegevusi kajastanud erialaväljaanded (noorsootöö leht AKEN, Õpetajate Leht) ja erinevad online-kanalid (Delfi, ERR, päevalehtede ja maakonnalehtede veebiportaalid) ning tele- (ETV) ja raadiojaamad (Vikerraadio, Kuku Raadio, Raadio 4). Kokku oli 2013. aastal 257 meediakajastust. Noorsootöö ajalehe AKEN igas numbris (4 väljaannet aastal 2013) ilmusid korrapäraselt nii büroo tegevusi tutvustavad lood kui ka artiklid Euroopa Noored projektidest. Haridusmessi Teeviit erilehte Postimehe veebikeskonnas (<http://teeviit.postimees.ee/>) lisandus igapäevaselt lugusid noortest ja noorte võimalustest tööturul, õppimiseks ja vabatahtlikuna tegutsemiseks, sh ka artiklid ja videolood Euroopa Noored programmi võimalustest.   
  
Büroo teeb meedia suunal tööd kaheti: väljastades pressiteateid ja pakkudes teemasid erinevatele ajakirjanikele ning koolitades projektitegijaid oma projektist ja selle tulemustest rääkima korralistel *check-up* koolitustel toetusesaanutele. Lisaks täiendasid 2013. aastal 11 projektitegijat büroo toel oma oskusi ENLi noortevaldkonna meediakonverentsil, kus õpiti sotsiaalse sisuga kampaaniate korraldamist.

Kuni 2013. aasta novembrini jätkus meediamonitooringu tellimine ETA Monitooringult. Alates novembrist läksime üle uuele monitooringupakkujale Freqmedia, mis erinevalt ETAst võimaldab meil lisaks tellitud märksõnadele otsida kõiki huvipakkuvaid märksõnu. Ülevaatega aasta olulisematest meediakajastustest on võimalik tutvuda Euroopa Noored veebi pressinurgas <http://euroopa.noored.ee/press>

Lisaks traditsioonilisele meediale on ENEB aktiivne ka sotsiaalmeedias, kus tegutsevad meile olulised sihtgrupid (noore, noorsootöötajad ja valdkonna organisatsioonid). Sotsiaalmeedias jagame eelkõige operatiivset infot (üleskutsed, pakkumised jm), algatame teemakohast diskussiooni ning kajastame projektitegijate tegemisi. Euroopa Noored Facebooki lehe ([www.facebook.com/euroopanoored](http://www.facebook.com/euroopanoored)) fännide arv kasvas 2013. aasta jooksul rohkem kui tuhande võrra: 1998-st 3081 fännini.

Büroo jätkas ka 2013. aastal aastaraamatute koostamise traditsiooni. 2012. aastat kokkuvõttev raamat valmis taaskord veebi- ja videoformaadis. Aastaraamat toob teksti ja videote kujul esile 2012. aasta säravaimad projektid ja võtab aasta statistiliselt kokku. Aastaraamatuga on võimalik tutvuda: <http://euroopa.noored.ee/aastaraamat2012/>.

**1.3.1 Teavitustegevused ja suurüritused**

Programm Euroopa Noored tutvustamiseks toimus 2013. aastal 77 esitluspäeva (67 erinevat sündmust), kus osales 3882 noort ja noorsootöötajat. Nende läbiviimisel olid büroole toeks programmi esitlejad. Esitlused toimusid nii noorte infomessidel (Teeviit, Intellektika, Suunaja, Viljandi haridusmess jne), koolides, noortekonverentsidel ja teistel suurematel noorteüritustel kui ka noorsootöötajate jt noortega töötavate spetsialistide (nt Töötukassa karjäärispetsialistid) kohtumistel.

2013. aastal laiendas ENEB maakondlike partnerite võrgustiku peaaegu üle Eesti. Partnereid ei olnud ainult Hiiumaal ning Harjumaal**.** Maakondlikud partnerid tegutsesid lepingu ja tegevuskava alusel programmi Euroopa Noored info levitamiseks ning projektiideede nõustamiseks. Täiendavalt esitlejate tegevusele jagasid ENEB partnerid Tartumaalt, Ida-Virumaalt, Läänemaalt, Raplamaalt, Viljandimaalt, Järvamaalt, Põlvamaalt, Valgamaalt, Lääne-Virumaalt, Võrumaalt, Jõgevamaalt, Pärnumaalt, Saaremaalt partnerid infot umbes 8500-le noorele, noorsootöötajale ja lapsevanemale üle Eesti.

**Euroopa Noortenädal Eestis**

27. maist kuni 1. juunini tähistati üle Euroopa järjekordset Euroopa Noortenädalat, Eestis keskendus nädal programmi Euroopa Noored 15. aastapäevale. Narvas, Pärnus, Tartus ja Tallinnas korraldati Euroopa Noored sünnipäevatuur, kus huvilised said tutvuda programmi Euroopa Noored raames ellu viidud projektidega, projektitegijad viisid läbi töötube ja korraldasid aktsioone. Noorsootöötajatele ja projektijuhtidele tutvustati programmi võimalusi aastatel 2014-2020. Kuivõrd üks Noortenädala üle-euroopalistest prioriteetidest oli ka noorte osaluse arendamine, valmis ENEB eestvedamisel rahvusvaheline osalusmetroo veebileht www.youthparticipationmetro.eu, kus videote vahendusel on võimalik tutvuda erinevates riikides toimunud programmi Euroopa Noored projektidega, mis just noorte osalusvõimaluste arendamisele kaasa on aidanud. Euroopa Noortenädala puhul andis Euroopa Komisjon Brüsselis toimunud tseremoonial välja järjekordsed Euroopa Noorteauhinnad, Eestist kandideeris Estonian UNESCO Youth Association´i projekt „ILC Volunteers on the Move“. Eestit esindas Brüsselis toimunud Noortenädala üle-euroopalisel üritusel ka Riigikogu liige ja Rõuge noorsootöö arendaja Kalvi Kõva, kes võttis sõna noorte-teemalises paneeldiskussioonis. Noortenädala Eesti üritustel oli kokku ligi 450 osalejat. Täpsemalt <http://euroopa.noored.ee/noortenadal2013>

**Teavituskampaania**Augusti ja septembri jooksul viisime läbi teavituskampaania tõstmaks 1. oktoobri taotlustähtajaks esitatud projektide arvu. Kampaania toetas koolitussündmuste sarja „Idee24 ehk ideeööpäev“, mille eesmärk on aidata noortel oma head ideed projektiks vormida. Kampaania tegevustena loodi veebileht <http://noored.ee/idee>, kus noored oma idee registreerida/koolitustele taotleda said; koolidesse ja noortekeskustesse saadeti 630 idee elluviimisele kutsuvat plakatit ning aktiivne teavitustöö toimus ka Facebooki keskkonnas. Uut veebilehte külastas kokku ligi 2500 inimest (unikaalsed külastajad) ning kampaania avapäevadel (26-30 august) kümnekordistus nende inimeste arv, kes vaatasid meie Facebooki lehekülje sisu ja kolmekordistus Euroopa Noored (euroopa.noored.ee) kodulehekülje külastatavus.

21.11.2013 leidis aset Hariduskonverents “LEND 2020 – ainult taevas on piiriks” Tallinna Tehnikaülikoolis (osalejaid ligi 200). Konverentsiga tähistati üle 15-aasta pikkust EL haridus- ja noorteprogrammide tegutsemist Eestis ning uuriti läbi erinevate inimeste vaatenurkade, isiklike kogemuste ja põnevate näidete rahvusvahelistumise tegelikku mõju. Ilmus konverentsi eriväljaanne – kogumik “Seitsme aasta lugu” – Euroopa elukestva õppe ja Euroopa Noored programmide viimase 7 tegevusaasta kogemustest.

**1.4 PROGRAMMI EUROOPA NOORED UURINGUPÕHINE ANALÜÜS**

Programmi Euroopa Noored uuringupõhise analüüsi rahvusvahelises võrgustikutöös (RAY võrgustik) osalemine ning programmi mõjuuuringute elluviimine ja analüüs on olnud ENEB tegevuse osaks algusest peale.

Uuringutulemuste noortepoliitikasse siirdamise hõlbustamiseks valmis inglisekeelne RAY uuringu tulemustele põhinev poliitikaanalüüs “Youth In Action makes a difference II”, mis põhineb 2013. aastal valminud kahel võrgustikus läbiviidud uuringul:

1. rahvusvaheline uurimus (15 riiki, sh EE), mis käsitles mitteformaalse hariduse tingimusi Euroopa Noored projektides, mis soodustavad õppimist ja võtmepädevuste arengut;
2. rahvusvaheline uurimus (6 riiki, sh EE), millega analüüsiti projektides osalemise mõju noorte pädevuste arengule (eeskätt tööhõivelisuse võtmes) kaasates uuringusse testgrupp programmikogemuseta noorte hulgast (uuringut juhtis Marti Taru TLÜ’st).

RAY võrgustiku tegevuste (seminarid, konverentsid, osalejad jms) ja uuringute raportid on 2013. aastast kättesaadavad ka võrgustiku kodulehel <http://www.researchyouth.net>

2013 panustasime ka Poliitikauuringute keskuse Praxis eestvedamisel valminud noorteseire aastaraamatusse “Noorte sotsiaalne tõrjutus/kaasatus” ning PRAXise mõttehommikusse, mis toimus 25.01.13.a. ettekandega ENEB koolituspartnerilt Piret Jeedaselt “Noorsootöö võimalused NEET noortega tegelemisel”. Noorteseire aastaraamatus ilmus artikkel noorsootöö rollist noorte sotsiaalse kaasatuse suurendamisel, mille autoriks on Ülly Enn. Üldine ülevaade on leitav [Noorteseire aastaraamatust](http://www.noorteseire.ee/system/resources/BAhbBlsHOgZmIjcyMDEyLzA1LzA5LzEzXzIzXzUwXzQyMV9OU0FfMjAxMV9sb3BsaWtfLnZlZWJpLnBkZg/13_23_50_421_NSA_2011_loplik_.veebi.pdf) .

2013. aastal ilmus Euroopa Komisjoni ja Euroopa Nõukogu Partnerluse väljaandes "Learning Mobility and Non-formal Learning in European Contexts - Policies, Approaches, Examples" Reet Kost’i artikkel “Learning mobility in the youth field – the Estonian experience with European imprint”.

## II PROGRAMMI EUROOPA NOORED DETSENTRALISEERITUD ALAPROGRAMMIDE ELLUVIIMINE

## 2.1 RAHVUSVAHELISED NOORTEVAHETUSED

|  |  |  |
| --- | --- | --- |
| Esitatud projekte | Toetatud projekte\* | Eraldatud toetused eurodes |
| 80 | 50 | 854 142,97 |

\*Projektide toetusprotsent on langenud eelmise aastaga võrreldes 70-lt 63-ni.

2013. aastal laekus antud alaprogrammi projektitaotlusi 13-st maakonnast ning antud aastal on maakondlik kaetus suurenenud (2012 oli esitatud taotlusi 10-st maakonnast). 40% taotlustest (32) oli esitatud esmataotlejate poolt, mis eelmise aastaga võrreldes on languses. *Ca* 80% rahastatud projektidest kaasas kolme või enamat partnerit ning kahe partneriga projektid olid peamiselt tehtud kõik esmataotlejate poolt või kaasasid erivajadusega noori. Kõige rohkem tehti koostööd Itaalia, Rumeenia, Hispaania, Poola, Tšehhi ning Prantsusmaa noortega. Samuti on väga mitmeid projekte olnud teiste Balti riikidega. Nendest riikidest osales noori üheksas või rohkemas projektis. Hea on nentida, et riikide spekter, kellega koostööd tehakse, on laienenud (2012 25 riiki, 2013 29 riiki) ning samuti on näha liikuvust nö populaarsemate koostööriikide hulgas. Kokku on Euroopa Noored Eesti büroo poolt toetatud noortevahetustes osalemas üle 1300 noore, nendest 59% kuulub vanusegruppi 18-25 ning 35% vanusegruppi 15-17. Osalejate sooline jaotuvus on läbi aastate olnud praktiliselt võrdne. 2013. aastal olid teemadest rohkem käsitletud sallivus, noorte vaba aeg, meedia ja noorteinfo, tervis ning tervislike eluviiside edendamine ja Euroopa teadlikkus. Aasta jooksul on teiste riikide agentuuridesse Eesti organisatsioonidega seotud noortevahetusi esitatud üle 700.

Lisaks sellele korraldati aprillis Eestis rahvusvaheline partnerlusseminar „Real Deal“, mis oli suunatud noortevahetuste partnerluse ja uute projektide loomisele. Partnerlusseminarist võttis osa 24 osalejat Eestist, Kreekast, Tšehhist, Soomest, Lätist, Leedust, Maltalt, Poolast, Sloveeniast, Šveitsist ja Slovakkiast. Partnerlusseminari tulemusena esitati 5 projektitaotlust erinevatesse agentuuridesse.

Samuti tõlgiti 2013. aastal käsiraamat „Noorte mõistmine. Uurides identiteeti ja selle rolli rahvusvahelises noorsootöös.“ Käsiraamat mõtiskleb inimeste ja identiteedi, kultuuri ja rahvuse üle, pakkudes välja võimalusi, kuidas antud temaatikat noortega töös käsitleda. Käsiraamatuga saab tutvuda siin: <http://euroopa.noored.ee/files/Noorte%20m%C3%B5istmine.pdf>

**2.2 KOHALIKUD JA RAHVUSVAHELISED NOORTEALGATUSED**

|  |  |  |
| --- | --- | --- |
| Esitatud projekte | Toetatud projekte | Eraldatud toetused eurodes |
| 96 | 57 | 267 439,70 |

2013. aastal esitati 96 noortealgatuse projektitaotlust 15-st maakonnast. Kõik Eesti maakonnad olid sel korral esindatud ja taotlejate piirkondlik ulatus suurenes. Taotluste arv 2012. aastaga võrreldes kahekordistus (kasv 47-lt taotluselt 96-le). Kuigi enamik projekte olid kohaliku tasandi algatused, siis 5 taotlust (ehk 0,05%) olid rahvusvahelised noortealgatused. Esmataotlejate hulk oli 2013. aastal erakordselt suur, tervelt 78% kõigist taotlejatest. Võrreldes 2012. aastaga on suurenenud mitteformaalsete noortegruppide osakaal (28%-lt 38%-le).

Projektitoetus anti 57 noortealgatusele, mis moodustab 59% kõigist taotlustest. Viiest rahvusvahelisest noortealgatusest otsustati toetada kahte projekti (40%). Noortealgatusprojektide elluviijaid on sel aastal kokku 336 noort (arv tõusnud 2012. aastaga võrreldes 49%) vanuses 15-30 eluaastat. Kaudselt on projekti kaasatud inimeste arv veelgi suurem.

Lisaks tavapärastele toetustegevustele ning koolitustele leidis 2013. aastal aset noorte ettevõtlikkuse teemaline koolitus, mille fookuses olid eeskätt rahvusvahelised noortealgatused. Koolitusel osales 28 noort Eestist, Lätist, Soomest ja Rootsist, kes panid nelja päeva jooksul kokku mitu näidis-taotlust erinevates eluvaldkondades. Koolituse tulemusena esitati 4 kohalikku või rahvusvahelist noortealgatust erinevatesse agentuuridesse.

**2.3 NOORTE DEMOKRAATIAPROJEKTID**

|  |  |  |
| --- | --- | --- |
| Esitatud projekte | Toetatud projekte | Eraldatud toetused eurodes |
| 8 | 5 | 92 399,40 |

2013. aastal esitati 8 noorte demokraatiaprojekti, mis on 33% rohkem kui eelmisel aastal (kasv 6-lt taotluselt 8-le). Taotlusi esitati kolmest maakonnast: Harjumaalt, Tartumaalt ja Valgamaalt. Pooled taotlejatest (50%) olid esmakordsed taotlejad, neist üks mitteformaalne noortegrupp.

Kaheksast taotlusest said toetuse 5 projekti (63%), kusjuures projektitegijad pärinevad kõigist nimetatud maakondadest. Koostööpartneriteks olid toetatud projektides Soome, Läti, Island ja Holland. Toetuse saanud projektidesse on kaasatud 1316 noort, kellest üle 500 on vähemate võimalustega noored.

**2.4 EUROOPA VABATAHTLIK TEENISTUS**

**EUROOPA VABATAHTLIK TEENISTUS**

|  |  |
| --- | --- |
| **Esitatud projekte** | 55 |
| **Teenistuste arv projektides** | 176 |
| **Toetatud projekte** | 45 |
| **Teenistuste arv toetatud projektides** | 133 |
| **Sh saatvad teenistused** | 15 |
| **Sh vastuvõtvad teenistused** | 118 |
| **Toetatud teenistustesse kaasatud sihtgruppide riskitegurid (mitu kaasatuse sihtgrupi noort?)** | 55 |
| **Esitatud organisatsiooni sooviavaldusvorme (lõpetatud akrediteeringud)** | 42  (neist sai akrediteeringu 39 organisatsiooni, eitav akrediteerimisotsus anti 2-le organisatsioonile, menetluses on 1 akrediteering – seisuga 11.02.14) |
| **Sh. väljastati saatvaid akrediteeringuid** | 16 |
| **Sh. väljastati vastuvõtvaid akrediteeringuid** | 31 | |
| **Sh. uusi akrediteeringu saanud organisatsioone kokku** | 18 | |
| **Eraldatud toetused eurodes** | **659 796,10** | |

2013. aastal esitati Euroopa vabatahtliku teenistuse (EVT) alaprogrammi 55 projekti, mis sisaldasid ühtekokku 176 teenistust. Nendest toetati 45 projekti 133 teenistusega (sh saatvaid teenistusi 15 ja vastuvõtvaid teenistusi 118).Võrreldes eelneva aastaga on projektide arv jäänud peaaegu samaks (2012 58 projekti), kuid olulisel määral on tõusnud teenistuste arv (2012 esitati 133 teenistust, toetati 115). Teenistuste arvu oluline suurenemine ei ole toonud kaasa projektide arvu suurenemist kuna ühte projekti kaasatakse rohkem erinevaid organisatsioone ja seetõttu ka rohkem erinevaid pikaajalisi teenistusi ning enam esitatakse lühiajalisi mitmeid vähemate võimalustega noori kaasavaid projekte ja grupiprojekte. Arvestades, et teenistuste arvu tõusuga suureneb kaasatud noorte ning organisatsioonide hulk, siis ei ole taotluste kasvu puudumine problemaatiline. Toetatud projektide osakaal on jäänud võrreldes eelmise aastaga suhteliselt samaks (2012 79%, 2013 82%), kuid mõningane langus on toimunud toetatud teenistuste osakaalus (2012 87%, 2013 76%). Languse põhjuseks on ennekõike osade teenistuste ebapiisav läbimõtlemine ning sellest tulenev negatiivne toetusotsus. Samas tuleb siinkohal silmas pidada, et absoluutarvude osas on toetatud teenistuste arv tõusnud ning seega üha rohkemates kohtades viiakse ellu kvaliteetseid teenistusi.

2013. aastal laekus ENEB-le 42 asutuse sooviavaldus saamaks EVT saatvaks või vastuvõtvaks organisatsiooniks. Akrediteerimisjärgselt said loa vabatahtlikke vastu võtta 31 ja saata 16 organisatsiooni. Organisatsioone, kes said esmakordselt Euroopa vabatahtliku teenistuse akrediteeringu oli kokku 18. Akrediteeritud organisatsioonide hulgas on mitmeid koole, noortekeskusi ja puuetega noorte/täiskasvanute keskuseid ning muid kodanikuühiskonnas aktiivseid organisatsioone. Tähelepanuväärne on saatvate organisatsioonide akrediteeringute hulga kasv (2012 9, 2013 16), mis on oluline ennekõike selleks, et suurem hulk Eesti noori saaks vabatahtlikust teenistusest osa võtta.

Uusi organisatsioone, kes EVT osas 2013. aastal toetuseni jõudsid oli kokku 14, mis on 50% enam, kui eelmisel aastal (2012 – 7). Neist 9 esitas taotluse ise ning 5 oli kaasatud projektidesse vastuvõtva partneritena.

2013. aastal toetati 32 projekti, mis olid otseselt või kaudselt seotud vähemate võimalustega noortega, seda kas läbi vabatahtliku enda või sihtgrupi, kellega projekti tegevus kokku puutus. Neliteist projekti kaasas otseselt vähemate võimalustega vabatahtlikke, keda kokku oli 55.

Selleks, et toetada elluviidavate projektide kvaliteeti alustati 2013. aastal toetust saanud EVT organisatsioonidele taotlustähtaja järgsete koolituste elluviimisega. Lisaks toimus rahvusvaheline seminar, kus käsitleti EVT mõju formaalharidusasutustes ning sellega kaasnes samateemalise uuringu läbiviimine.

## 2.5 KOOSTÖÖ EL NAABRUSPIIRKONDADEGA

|  |  |  |
| --- | --- | --- |
| Esitatud projekte | Toetatud projekte\* | Eraldatud toetused eurodes |
| 50 | 24 | 416 563,67 |

\*Projektide toetusprotsent langes eelmise aastaga võrreldes 68-lt 48-ni.

Koostöö EL naabruspiirkondadega (Ida-Euroopa ja Kaukasus, Kagu-Euroopa ning Põhja-Aafrika ja Lähis-Ida) hõlmab kahte tegevusvõimalust: 50-st taotlusest 29 olid rahvusvahelised noortevahetused (toetati 15) ja 21 olid koolitustegevuse ja võrgustiku projektid (toetati 9). Antud alaprogrammis on olnud mitmeid positiivseid muutusi nii maakondlikus kaetuses kui naabruspiirkonnariikide kaasamises. Projekte laekus, eelkõige just noortevahetuste näol, 9-st maakonnast ning see on läbi aastate parim geograafiline kaetus antud alaprogrammis. Esmataotlejaid oli 2013. aastal 13 ehk *ca* 26% (8 noortevahetust ja 5 koolitustegevuste projekti).

Traditsiooniliselt on suurem osa projekte esitatud koostööks Ida-Euroopa ning Kaukasuse piirkonnaga (32). Kui 2012 uue rahastusvõimaluse tõttu vähenes soov teha koostöö Venemaaga, siis 2013 sellist trendi enam märgata ei olnud ja koostöösoov Venemaaga on hakanud uuesti tõusma. Suure hüppe on teinud koostöösoov Kagu-Euroopaga, kuhu on esitatud 10 projekti (2012 esitati 3 projekti) ning koostööks Põhja-Aafrika ja Lähis-Idaga 3 projekti (2012 1 projekt). 5 esitatud projektis on esindatud erinevate naabruspiirkondade organisatsioonid. 2013. aastal toetatud projektidest viidi ellu 16 Ida-Euroopa ning Kaukasuse, 5 Kagu-Euroopa, 1 Põhja-Aafrika ja Lähis-Ida partneritega. Kahes projektis oli esindatud osalejaid mitmest piirkonnast. 1/3 toetatud projektidest viidi ellu välisriikides: Gruusias, Armeenias, Ukrainas, Valgevenes ning Makedoonias. Kokku on nendes tegevustes osalenud *ca* 400 noort ning 200 noorsootöötajat.

Enim valitud peateemana on käsitletud linna- ja maapiirkondade arengut, sallivust, meediat/noorteinfot ning Euroopa teadlikkuse temaatikat. Eelmisel aastal oodati rohkem koolitustegevuse ja võrgustiku projekte uue Erasmus+ programmi lansseerimisega seoses, kuid infot oli vähe, aga siiski üheks silmapaistvaks näiteks on programmi EN raames kogenud projektitegija Noortevahetuse Arengu Ühingu EstYES eestvedamisel toimunud venekeelne seminar Eesti, Soome, Armeenia, Läti, Saksamaa, Gruusia, Ukraina ja Venemaa noorsootöötajatele, kus tutvustati üksteisele seniseid kogemusi EN projektide ellu viimisega seonduvat, et julgustada uusi projektitegijaid tuleval aastal juba uues programmis Euroopa Noored kaasa lööma.

Lisaks sellele korraldati koostöös Läti ja Leedu agentuuride ning SALTO Kagu-Euroopa Ressursikeskusega kaks partnerlusseminari-õppevisiiti. Esimene toimus märtsis Bosnia-Hertsegoviinas ning teine juuni alguses Lätis ja Eestis. Tegevuste tulemusena esitati 4 projektitaotlust erinevatesse agentuuridesse.

2013. aastal rahastati antud alaprogrammis taotlusi nii planeeritud eelarve kui ka „Idapartnerlusaken“[[1]](#footnote-1) spetsiaalse rahastuse raames. Viimasega toetati 2012-2013. aastatel koostööd Ida-Euroopa ja Kaukasuse riikidega (va Venemaa). Teistesse riiklikesse büroodesse on antud alaprogrammis esitatud *ca* 40 taotlust.

## 2.6 KOOLITUSTEGEVUS JA VÕRGUSTIKUD

|  |  |  |
| --- | --- | --- |
| Esitatud projekte | Toetatud projekte | Eraldatud toetused eurodes |
| 22 | 10 | 162 401 |

2013. aastal esitati 22 taotlust (sama taotluste arv nagu eelmisel aastal). Projektitoetus anti aga 10 taotlejale (2012. aastal toetati 8). Kõige populaarsem oli esimene tähtaeg 01.02.2014 (R1).

Taotluste taga on 17 erinevat projektitegijat, kelle seas on uusi taotlejaid just antud A4.3 alaprogrammis 9 e 53% (andmed võrdlemiseks: aastal 2012 - 50%, 2011 – 35%). Enamasti on need EN teistes alaprogrammides kogenud projektitegijad, kes otsustasid laiendada oma tegevustevälja. Võrreldes teiste EN alaprogrammidega keskenduvad koolitustegevuse ja võrgustiku projektid eeskätt noortega tegelevate inimeste professionaalsete pädevuste arengule ja nende töökvaliteedile, seega väljendub projektide mõju sh selles, et noorsootöötajatel on parem arusaam Euroopa tasandi noorsootööst, suurem motivatsioon, mitteformaalse õppe meetoditega rikastatud tööstiil ja võimekus viia ellu uuendusi noorte toetamiseks ning nende aktiviseerimiseks.

2013. a 22-st esitatud projektitaotlusest oli 13 rahvusvahelist noorsootööalast koolitust, 5 seminari, 2 partnerlusseminari ja 2 analüüsivat kohtumist. Rahastatud projektides osalejate (sh projekti korraldajad) ning tegevusse kaasatud ekspertide ja koolitajate arv kokku on 245. Projektid käsitlesid erinevaid noortepoliitikas / noorsootöös aktuaalsete teemade ja prioriteetidega seotud teemasid nagu migratsioon ja selle mõju noorsootööle, koolist väljalangenud noorte toetamine, noorte ettevõtlikkus, nõustamise metoodika noorsootöös, mäng kui töömeetod, huumor kui töömeetod, noorte info teenuste kvaliteet jne.

**2.7 KOHALIKUD JA RAHVUSVAHELISED NOORTESEMINARID**

|  |  |  |
| --- | --- | --- |
| Esitatud projekte | Toetatud projekte | Eraldatud toetused eurodes |
| 13 | 9 | 62 802,40 |

2013. aastal esitati 13 noorteseminari taotlust, mis on 44% rohkem kui 2012. aastal (kasv 9-lt taotluselt 13-le). Neist üks oli rahvusvaheline noorteseminar ja ülejäänud kohalikud seminariprojektid. Taotlusi esitati neljast maakonnast: Harjumaalt, Lääne-Virumaalt, Võrumaalt ja Jõgevamaalt. Vähem kui pooled taotlejatest (46%) olid esmataotlejad. 2013. aastat iseloomustab taotlevate katusorganisatsioonide (Eesti Üliõpilaskondade Liit, Õpilasesinduste Liit, Noorteühenduste Liit) ja kohalike omavalitsuste (Sõmeru vallavalitsus, Rõuge vallavalitsus) suur osakaal.

Kolmeteistkümnest taotlusest otsustati toetada 9 projekti (69%), mis olid kõik kohalikud noorteseminarid. Toetusesaajad pärinevad eelnimetatud maakondadest. 2013. aastal käivitunud projektidesse on kaasatud 1152 noort, kellest ligi 150 on vähemate võimalustega noored. Kuigi noorteseminarid erinevad üksteisest tegevuste rohkuse, osalejate arvu ja valitud teemade poolest, siis kõiki selle alaprogrammi raames toetatud projekte ühendavaks tunnusjooneks on dialoog noorte ja otsustajate vahel.

**III. EUROOPA SOTSIAALFONDI PROGRAMM „NOORSOOTÖÖ KVALITEEDI ARENDAMINE“**

Alates 2008. aasta teisest poolest kuni 2013. aasta lõpuni vastutas ENEB partnerina ESF riikliku programmi “Noorsootöö kvaliteedi arendamine” raames Eesti noorsootöö koolitusvaldkonna arendamise eest.

Programmi üldeesmärgiks oli tõsta noorte valmidust tööturule sisenemiseks ja seal toimetulekuks tänu noorsootöö teenuste kõrgemale kvaliteedile. Seda silmas pidades tegutses ENEB 2013. aastal viies tegevusvaldkonnas: koolitused noorsootöötajatele, koolitajate koolitus, õppematerjalide arendamine, koolituste kvaliteedi hindamine ning koolituste kättesaadavuse suurendamine.

**3.1 KOOLITUSED NOORSOOTÖÖTAJATELE**

ENEB korraldas 2013. a noorsootöötajate pädevuste tõstmiseks kokku erinevates Eesti piirkondades 65 koolitustegevust 1344-le osalejale (indikaatoritena arvestatud 33 tegevust 885-le osalejale, kuivõrd kõiki tegevusi ei loeta oma kestuse vm põhjustel indikaatorite hulka).

2013.aasta olid programmi “Noorsootöö kvaliteedi arendamine” koolituskava tegevused planeeritud põhimõttel, et soodustada muutusi süsteemitasandil ning tugevdada enam just neid sihtgruppe, kellel ENEB näeb suuremat rolli ja potentsiaali pärast programmi lõppu noorsootöö arengute eest vastutuse võtmisel, nt kohalikud omavalitsused (KOV), noortevaldkonna esindusorganisatsioonid ja –ühingud jt. Sellest tulenevalt toimusid aasta jooksul mitmed pikemaajalised arenguprogrammid ning koolitustegevused, mis soodustasid noorsootöötajates refleksioonioskuste arengut (seotud paljuski just eneseteadvustamise ja –tunnetamise kasvuga). Niisamuti on eelneva näol tegu eeldusega, mis võimaldab vastutuse võtmist enda arengu kavandamise eest. Ühtlasi jätkati väiksemas mahus koolitustega, mis toetavad noorsootöötajate pädevusi igapäevatöö seisukohast lähtuvalt olulistel teemadel.

**Aset leidsid järgmised arenguprogrammid:**

5 moodulist koosnev [Noorsootöö strateegilisele juhtimisele suunatud arenguprogramm noorteühingutele](http://www.heak.ee/nu-arenguprogramm), 4 moodulist (ja 2 täiendavast süvaõppepäevast) koosnev [Kriitilisele mõtlemisele ja refleksioonioskuste kujunemisele suunatud arenguprogramm noorsootöötajatel](http://mitteformaalne.ee/teadlik-tegutseja.htm)e, 3 moodulist (ja 1 lisakohtumisest) koosnev [Noorsootöö strateegilisele juhtimisele suunatud arenguprogramm KOV noorsootööametnikele](http://mitteformaalne.ee/kovnt-strateegiline-juhtimine.html), 6-st moodulist koosnev Noorsootöötajate tugisüsteemi arendamisele suunatud arenguprogramm noorsootöö esindusühingutele.

**Toimusid järgmised koolitused:**

2012. aastal alanud alaealiste komisjonidele suunatud **koolituse „**[**Kuidas tulemuslikult toetada abivajavaid noori?**](http://mitteformaalne.ee/alaealiste-komisjonid.html)“ viimased kaks moodulit (sh materjalid koondatud hea praktika näitena veebi ning valminud koolitusprogrammi kogumik, mida on levitatud koolitusel osalenute ning alaealiste komisjonide seas laiemalt), koolide huvijuhtidele suunatud **õppeinkubaator** [**Lendstart24**](http://mitteformaalne.ee/lendstart.html), milles osalesid erinevad koolid meeskonniti (huvijuht, õppealajuhataja või direktor, aineõpetaja ja õpilane), et toetada igakülgselt uute algatuste rakendumist, kolm **„**[**Kaasava noorsootöö õpituba**](http://mitteformaalne.ee/kvnt-tootuba.html)“ suuremates Eesti linnades, **Mitteformaalse õppimise inkubaatorid huvikoolide juhtidele ja pedagoogidele (2 tk), „**[**Mitteformaalse õppimise pädevuskoolitus**](http://mitteformaalne.ee/mfo-venekeelne-koolitus.html)**“** (sh materjalid koondatud hea praktika näitena veebi),  **esindusühingutele suunatud koolitus** pealkirjaga „[Kooskõlad noorsootöös](http://www.mitteformaalne.ee/kooskolad-noorsootoos.html)“ , kaks **Nõustamisalast koolitust noorsootöötajatele** pealkirjaga "Kuidas toetada noori, iseennast ja kolleege enesearengu teekonnal?" (kevad- ja sügiskooli formaadis). Valmis ka kahe koolituste käigus käsitletut koondav [kogumik](http://mitteformaalne.ee/ftp/kevadsygiskool_kogumik.pdf), mis on saadetud välja koolitusel osalenutele ja potentsiaalsetele huvilistele. Veel toimusid [**Praktikakogukonna klubiõhtud**](http://mitteformaalne.ee/noorsootootajate-mottekoht.html) noortepoliitika toimealade omavahelise koostöö soodustamiseks. Sündmused kandsid nimetust „Mõttekoht“ ning leidsid aset 3 korral. Ellu viidi ka koolitus **„**[**Noorsootöötajate õpirännak**](http://www.mitteformaalne.ee/noorsootootajate-opirannak.html)**“**.

Koostöös Eesti Noorsootöötajate Ühendusega viidi ellu ka **koolitustegevus „Teadmiste pada“.** Koolituse keskseks teemaks oli kaasav noorsootöö, lisaks eri tasanditel tegutsevate noorsootöötajate vaheline heade praktikate ja kogemuste jagamine, võrgustumine ning oma rolli mõtestamine kaasava noorsootöö kontekstis. Kuivõrd osalejate tagasisidest väljendus vajadus jätkutegevuse järele, korraldati antud sündmuse järel ka jätkukoolitus pealkirjaga **„Teadmiste paja järelroog: köögis noorsootöötajad ja koolirahvas**“. Jätkutegevuse raames keskenduti kooli ja noorsootöö kokkupuutepunktidele. Nii Teadmiste Paja kui jätkutegevuse materjalid on koondatud hea näitena [veeb](http://www.mitteformaalne.ee/teadmiste-pada.html)i ning neid on jagatud koolitusel osalenutega ning huvilistega laiemalt, mh valmis koolituse raames videoklipp, mis räägib sellest, mida on võita kooli ja noorsootöö omavahelisest koostööst.

Koostöös Eesti Noorsootöö Keskusega viidi ellu aasta lõpus **Eesti noorsootöö inspiratsioonipäev „Teekond tulevikku“**. Sündmuse fookuses oli noorsootöö strateegiaperioodi kokkuvõtmine ja tulevikuperspektiivid. Lisaks toimus sündmuse teises pooles noorsootöötajate riiklik tunnustamine, mis varasematel aastatel on toimunud eraldiseisva sündmusena, ent programmi viimasel tegevusaastal oli asjakohane korraldada üks sündmus võtmaks kokku seni tehtut ning tunnustamaks viimase aasta silmapaistvamaid noorsootöös.

Veel viidi läbi 3 moodulist koosnev **venekeelne noorsootöö PTO koolitusprogramm**, mis keskendus noorsootööks vajalike põhiteadmiste ja –oskuste arendamisele. Koolituse viis ENEB koordineerimisel hanke korras ellu TLU Pedagoogiline Seminar.

**KOVidele suunatud pikaajalised arenguprogrammid:**

Kuni 2013. aasta juuni kuuni jätkusid tegevused 2011. a alustanud [**KOV pilootprojektis**](http://www.mitteformaalne.ee/kov.html) „Noorsootöö võimekuse suurendamine tegelemaks põhihariduseta, koolikohustuslikus eas olevate koolikatkestajatega“ osalenud Pärnu KOViga, keda toetati vajaduspõhiselt koolitus-ja mentorlustoega. Pärnus käivitus pilootprojekti tulemusena tugiprogramm “[Kooliraskustes noorte kaasamine huviharidusse](http://www.parnupostimees.ee/968442/oppenoustamiskeskuses-puutakse-koolimuresid-ennetada/,)“, mille näol on tegemist KOVi, huvikoolide ja õppenõustamiskeskuse koostööprogrammiga toetamaks kooliraskustes noori. 2013. aastal toimus Pärnus 4 koolitustegevust teemadel „Erivajadusega laps“, "Käitumisraskuste noorte ja laste kaasamine huvitegevusse", „Huvihariduse olulisus töös hariduslike erivajadustega lastega“ ning „Tugiprogrammi ja õppeaastat kokkuvõttev seminar“. Samuti toimus Pärnu võrgustiku koordinaatoritele pikaajaline supervisiooniprotsess toetamaks kohalike võrgustikukoordinaatorite pädevuste arengut ning kevadest 2013 käivitusidki kohalike võrgustikukoordinaatorite eestvedamisel nö ümarlauad, mille mõte oli tutvustada huvikoolidele sügisest 2013. algavat võimalust üheskoos juhtumeid arutleda ja saada nõu huvikoolis tegutsemiseks. Pärast õppeaastat kokkuvõtvat seminari toimetas Pärnu KOV antud tugiprogrammiga ise edasi kasutades selleks Pärnu linna ressursse ning ENEB lõpetas sellega pilootprojekti.

Samuti jätkusid tegevused 2012. aastal alustatud **arenguprogrammidega kahes tegevussuunas**: I "[Väärt algatused noorte tööotsijate toetamiseks](http://www.mitteformaalne.ee/kov-toootsijad.html)" ja II "[Innustavad teod kooliraskustega noorte toetamiseks](http://www.mitteformaalne.ee/kov-kooliraskused.html)". Arenguprogrammides osalemist alustas 10 KOVi, kellest 1-ga tegevus katkestati KOVi passiivse osalemisaktiivsuse tõttu. Kokku toimus arenguprogrammide raames 2013. aastal 8 koolitustegevust – I suunas õppevisiit tutvumaks toimivate praktikatega seoses noorte tööotsijatega, koolitus "Kuidas hoida ennast, toetada kolleege ning kaasata partnereid?" ning Lõpuseminar, mille raames leidis aset KOVides tekkinud ideede tutvustamine, koolitusprogrammi kokkuvõtmine; II suunas õppevisiit tutvumaks toimivate praktikatega seoses noorte koolikatkestajatega, lõpuseminar ja Tartu KOVile suunatud Meetodimess. Lisaks leidis aset kahe tegevussuuna ühine „Mõjuseminar“, kus toimus koolitusprogrammi mõju hindamine ning osalejate innustamine edasistele tegudele ja algatustega jätkamisele.

Aasta jooksul toimus ka KOV arenguprogrammi ja piloodi kogemuse ja **praktikate koondamine ühtseks materjaliks**, stmaterjali kontseptsiooni loomine, info kogumine ja analüüs, tervikuks koondamine. Materjali loomise eesmärk oli kaardistada piloot-ja arenguprogrammide raames elluviidud tegevused ja ellukutsutud algatused andmaks ülevaade, mida on programmides osalenud KOVides tehtud noorte tööotsijate või koolikatkestamisohus olevate noortega ja inspireerimaks teisi KOVe antud sihtgruppidega tegelema.Materjal valmis elektroonilise kogumikuna, on lisatud[**veebi**](http://mitteformaalne.ee/kov.html) ja saadetud välja piloot- ja arenguprogrammis osalenutele ning üle Eesti erinevatesse listidesse, partneritele ning KOV-idele üleskutsega materjaliga tutvuda ning seda levitada võimalike huviliste seas. Kogumiku tarvis filmiti ka 5 videoklippi arenguprogrammides osalenud KOVide headest näidetest (arenguprogrammidest: Saue, Kehtna, Tartu, Haapsalu) ning piloodis osalenud Pärnust. Klipid on avalikustatud Telepurgis ning viited videotele on lisatud koondatud kogumikku, mida on levitatud programmides osalenute seas ning laiemalt.

Kokkuvõttes võib 2013. aastal toimunut hinnata väga hea saavutusena. Ehkki koolituskava programmi viimaseks aastaks oli ambitsioonikas, sisaldades endas mitmeid uusi kontseptsioone ja pikemaid koolitus-ja arenguprogramme, said põhimõtteliselt kõik koolituskavva võetud tegevused ellu viidud. V.a. seminar „Tõendus-ja teadmuspõhisus“, mis jäi ära seoses juhtivkoolitaja poolse ajaplaneerimisega, mis ei võimaldanud tegevust enam kvaliteetselt ellu viia. Samas korraldati 3 lisategevust, mis koolituskavasse algselt planeeritud polnud, ent mida õnnestus siiski ette võtta osalejate poolse huvi ning eelarveülejäägi tõttu. Siiski tuleb mitmete tegevuste ning sihtgruppidega ka järgmisel perioodil jätkata, et tugevdada nende koolitussuutlikkuse kasvu.

Koolitustegevustel osalenute tagasisidet ning koolituste sisulist ja korralduslikku kvaliteeti seirati aasta jooksul jooksvalt ning võeti arvesse edasiste tegevuste planeerimisel, mh jagati olulisemaid nüansse osalejate tagasisidest ka koolitajatega. Detailsemaid kokkuvõtteid koolitustegevustes osalenute profiilidest ja koolitustele antud tagasisidest tehti kaks korda aastas. Osalejate poolne tagasiside koolitustegevuste sisulisele ja korralduslikule kvaliteedile on valdavalt väga hea. Tehtud ettepanekuid võeti arvesse samalaadsete tegevuste korraldamise juures.

**3.2 KOOLITAJATE KOOLITUS**

2013. aastal jätkus noortevaldkonna professionaliseerumise ja kvaliteedi arendamise toetamine läbi valdkonna ühe olulise osapoole - koolitajate - pädevuste edendamise läbi järgmiste elluviidud koolitus- ja arendusttegevuste:

**Koolitustegevused**

Koolitajate koolituse valdkonnas toimus 2013. aastal 2 koolitustegevust, 61-le osalejale. Aset leidis noorsootöö õppekavade arendamisele suunatud **rahvusvaheline õppevisiit** koostöös Istanbuli Bilgi Ülikooli, Türgi Noorsoo- ja Spordiministeeriumi ning programmi Euroopa Noored Türgi bürooga. Visiidil osales 13 Eesti noortevaldkonna hariduse ja koolitusega seotud eksperti eesmärgiga tutvuda Türgi kogemustega noortevaldkonna ja koolituse arendamisel, samuti jagamaks Eesti praktikaid. Suurem osa õppevisiidi ettevalmistustegevustest leidis aset 2012. aasta viimases kvartalis.

Koolitajate koolituse valdkonna suursündmuseks kujunes aga **rahvusvaheline seminar „We don’t need no education! Or do we?“,** mistoimus oktoobris Tallinnas. Seminar käsitles hariduse ja koolituse rolli noortevaldkonna võimekuse arendamisel ja oli suunatud noortevaldkonna koolitajatele, koolituste korraldajatele, õppekavade arendajatele jt. Seminariga sooviti ühelt poolt tõsta esile Eesti noortevaldkonnas koolituste kvaliteedi arendamiseks tehtut (sh koolitajate koolituse valdkonna tegevusi) ning teiselt poolt otsida koostöökohti mitteformaalse- ja formaalhariduse osapoolte vahel. Lisaks sooviti seminari läbi toetada võrgustumist ja (rahvusvahelist) koostööd. Seminaril osales 48 inimest (+ korraldustiim ja koolitajad). Seminarile eelnesid praktilised ja sisulised korraldustööd, sh 20-21.05 Tallinnas toimunud ettevalmistav kohtumine, seminariga seotud tiimi osalusel. Seminariga seotud [materjalid](http://euroopa.noored.ee/We_dont_need_no_education_seminar2013) on koondatud internetti ning neid on jagatud nii seminaril osalenutega kui valdkonnas laiemalt.

**Arendustegevused ja valdkonna tegevuste nähtavamaks muutmine**

Valmis[**videointervjuu**](http://euroopa.noored.ee/telepurk/1360761762/Intervjuu-Hannes-Sildnikuga-Noortevaldkonna-Aasta-Koolitaja-2012) Noortevaldkonna Aasta Koolitaja 2012 tiitli pälvinud koolitaja Hannes Sildnikuga ning toimus antud video levitamine sihtgruppide ja laiema avalikkuse hulgas erinevate listide, veebilehtede, uudiskirjade jmt kanalite vahendusel. Video kaudu sooviti enam tõmmata tähelepanu noortevaldkonna koolitajatele ja nende pädevuste arendamisele.

Valmis ingliskeelne [**artikke**l](http://youthworkerstraining.trainingforaction.com/2013/05/19/competence-development-of-youth-workers-in-estonia-links-between-formal-and-non-formal-learning-fields/), mis tutvustab Eesti kogemusi mitteformaalse ja formaalhariduse edendamisel ning noortevaldkonna koolituse kui terviku arengute suunamisel. Artikkel on saadetud ka rahvusvahelise noortevaldkonna Euroopa Koolitusstrateegia töögrupile, andmaks Eesti poolne sisend vastavate nö heade praktikate kogumise algatusse

Välja anti nii elektroonselt kui paberkandjal **koolitajate käsiraamat** pealkirjaga [**KOMA 2**](http://mitteformaalne.ee/koma.html): Noortevaldkonna koolitaja enesearengumapp vol 2. Materjali loomiseks toimusid mitmed kohtumised, sh kontseptsioonikohtumine, kus osalesid lisaks ENEB esindajatele ESF koolitajate koolituse valdkonna tegevustega enim seotud olnud koolitajad ja potentsiaalsed panustajad ning noorsootööd õpetavate kõrgkoolide esindajad, toimus sisendi kogumine, sh veebiküsitlus koolitajate seas, kirjutajate leidmine ja peatükkide kirjutamine, teksti toimetamine, retsenseerimine ja muudatuste sisse viimine. Samuti tegeleti materjali kujunduse-ja trüki korraldamise ning levitamisega. Materjali trükiti 400 eksemplari, otsepostitusena said materjali olulised koostööpartnerid, katusorganisatsioonid ja koolitajad, (noorsootööd õpetavad) kõrgkoolid ja materjali elluviimisesse panustanud inimesed. Ühtlasi jagati materjali aasta viimases kvartalis toimunud koolitustegevuste raames. Lisaks saadetakse materjali jooksvalt veebis vastavat soovi avaldanud noorsootöötajatele ja koolitustegevuste korraldamisega seotud isikutele (avatud on materjali tellimise võimalus). Samuti teavitati materjali valmimisest noortevaldkonna koolitajaid, sh varasemalt ESF programmi tegevustes osalenuid, noorsootöötajaid ja partnerorganisatsioone olemasolevate listide ja infokirjade kaudu ning edastati elektroonse versiooni link.

Eraldi fookusesse võeti 2013. aastal ka **noortevaldkonna koolitajate tunnustamise protsess** - nimelt lisati noortevaldkonna koolitaja eraldi kategooriana üleriiklikusse noorsootöö [tunnustamisprotsessi](http://mitteformaalne.ee/tunnustuskonkurss2013.htm). Varasematel aastatel koordineeris koolitajate tunnustamist ENEB ise, kuid 2013. aastast lisati ka koolitaja kategooria riikliku tunnustamisprotsessi kategooriate hulka, tõstmaks noortevaldkonna koolitajate tunnustamist senisest enam esile. Selleks toimus kohtumine ENTK'ga, vastava dokumentatsiooni vormistamine ja suhtlus ENTK’ga . Samuti (koolitajate) sihtgrupi teavitamine toimunud muudatusest ja võimalusest esitamaks ennast või kolleegi antud tunnustamiskonkursile. Ka ENEB ise esitas tunnustamiskonkursile aasta koolitaja ja aasta koostöö kategooria kandidaadid. Tunnustamine leidis aset detsembri kuus toimunud Eesti noorsootöö inspiratsioonipäeva „Teekond tulevikku“raames.

Aasta jooksul toimus ka **koolitajate koolituse valdkonna raames seni väljatöötatud materjalide tutvustamine ja levitamine** Eestis ja rahvusvaheliselt (näiteks erinevate koolitustegevuste ja infokirjade kaudu). KOMA ja noortevaldkonna koolitaja pädevusmudelit tutvustati näiteks nii Soome, Slovakkia ja UK büroodele kui ka augustis toimunud Tallinna Ülikooli poolt korraldatud koolitajate suvekoolis (lisaks KOMAle ja pädevusmudelile tutvustati antud koolitusel ka mitteformaalse õppe lähtekohtade dokumenti). Ühtlasi oli ESF koolitajate koolituse valdkonnaga seonduv info välja pandud ENEBi poolt korraldatud rahvusvahelisel seminaril „We don’t need no education! Or do we?“.

Jooksvalt anti välja **noortevaldkonna koolitajatele suunatud infokirja**. Kokku 2013. aastal 12 tk.Toimus koolitajatele suunatud info (teated valminud materjalide kohta, koolituspakkumised jm) lisamine Eesti Noortevaldkonna Koolitajate Facebooki gruppi, kus on 2013.aasta lõpu seisuga 140 liiget. Grupis toimub grupiliikmete vaheline informaalne infovahetus.

Alates septembrist 2013. osaleb ENEB esindaja (Reet Kost) Tallinna Ülikooli Pedagoogilise Seminari Nõukogu ja TÜPS noorsootöö eriala nõukogu töös. Nõukogu koosolekutel arutatakse ja otsustatakse nii seminari kui noorsootöö õppekava sisulisi ja korralduslikke küsimusi.

Kokkuvõttes võib 2013. aastal koolitajate koolituse valdkonna raames tehtu hinnata väga heaks. Mitmed programmi viimaseks aastaks planeeritud tegevused (nt ülal mainitud rahvusvaheline seminar ja käsiraamat KOMA2) tuginesid koolitajate koolituse varasemate aastate tegevustele ja olulisematele tulemustele ning olid ellu kutsutud ühe eesmärgiga nende tulemuste võimendamiseks, edasiarendamiseks ja koolitajate koolituse valdkonna raames seni tehtu esile toomiseks.

**3.3 ÕPPEMATERJALIDE ARENDAMINE**

**Noorsootöö ajakirja MIHUS** väljaandmine.

2013 aastal ilmus ajakirja MIHUS neli numbrit. Teemadeks: „Noored ja noorsootöö tulevik“, „Õppima õppimine, õppiv praktik ja õppiv organisatsioon“, „Noorsootöö teadmus- ja tõenduspõhisus “ ja „ESF programm Noorsootöö kvaliteedi arendamine tulemused ja mõju“. Ajakirja tiraaž on jätkuvalt olnud 2000. Viimased kolm ajakirja numbrit on saanud valdkonnast eriti positiivset vastukaja. Ajakirjad on kättesaadavad ka internetis MFÕ veebis: <http://mitteformaalne.ee/mihus.html>

ESF seminaride ja teiste noortevaldkonna väärt ettevõtmiste salvestamise tulemusel on ENEB Telepurgis kättesaadavad **videofailid**. Ühe näitena võib välja tuua koostööd Austraalia noorsootöötajatega ja Viktoria Ülikooliga, mille tulemusena valmis 3 saadet sealsest noorsootööst. Videod on kättesaadavad <http://euroopa.noored.ee/telepurk>

**Valmis noorsootöö õpik** eesti keeles (tiraaž 1000) ja vene keeles (tiraaž 500) , mis on noorsootöötajatele kättesaadav nii paberkandjal kui ka internetis MFÕ veebis: <http://mitteformaalne.ee/noorsootoo-opik.html> Õpik aitab ühtlustada arusaamu nii noorsootööst laiemalt, noorsootöötegevustest kui ka noorsootöötaja rollist. Õpiku eestikeelset versiooni tutvustati esmakordselt ESF programmi "Noorsootöö kvaliteediarendamine" lõpuüritusel “Teekond tulevikku” detsembris 2013.

2013 aastal ilmus ka **Kaasava noorsootöö käsiraamat**, mis ühendab sotsiaalset kaasatust käsitlevad teadusmaterjalid, uuringud ja noorsootöötajatele suunatud erinevad praktilised juhendmaterjalid ning metoodikakogumikud. Trükis on avalikustatud internetis MFÕ veebis <http://mitteformaalne.ee/failid/pdf/kaasava_noorsootoo_kasiraamat_lowreso.pdf> Materjali tutvustamiseks toimusid kolmes linnas seminarid.

ESF programmi raames toimunud koolituste tulemusel valmis samuti mitmeid veebimaterjale: „Rahvusvahelise noorsootöö mõttevihik“; Alaealiste Komisjonide töötajatele suunatud AEK-kiri: <http://mitteformaalne.ee/alaealiste-komisjonid.html>. Kahe nõustamisalase koolituse "Kuidas toetada noori, iseennast ja kolleege enesearengu teekonnal?" järel valmis samuti kogumik: <http://mitteformaalne.ee/ftp/kevadsygiskool_kogumik.pdf>. Lisaks valmis õppematerjal ka KOV piloot- ja arenguprogrammide raames tehtust ja ellu kutsutud algatustest: <http://mitteformaalne.ee/kov.html>

**3.4 KOOLITUSTE KVALITEEDI ANALÜÜS**

2013. aastal tellis ENEB hanke korras noortevaldkonna koolituspoliitika analüüsi Cumulus Consulting OÜ’lt. Analüüsi osaks oli kaardistada ja süstematiseerida noortevaldkonna koolituspoliitika olemus ning eesmärgid, hinnata senise koolitustegevuse tulemuslikkust ning anda soovitusi noortevaldkonna arengut toetava koolituspoliitika- ja strateegia edasiseks kujundamiseks ja korraldamiseks Eestis. Noortevaldkonna koolituspoliitika analüüs on veebis kättesaadav:

<http://www.mitteformaalne.ee/noortevaldkonna-koolituse-analyys.html>

**3.5 KOOLITUSTE KÄTTESAADAVUSE SUURENDAMINE**

Olulisemad mitteformaalne.ee arendused 2013. aastal:

* veebihalduse tehnilise poole täiendused, et tõsta administraatori jaoks kasutusmugavust
* kasutajaküsitlus (kokkuvõte saadaval [www.mitteformaalne.ee/kasutajakysitlus.html](http://www.mitteformaalne.ee/kasutajakysitlus.html)), mis andis head tagasisidet veebilehe senistele arengutele, aga tõi välja ka kaks peamist kitsaskohta (oleme vähem jõudnud noorsootöö tudengiteni ja et koolitajate andmebaas peaks korralikumalt toimima)
* teadetetahvli ja veebipäeviku ühendamine ning selle ilmumine esilehel (19 postitust 2013. aasta jooksul)
* koolituskalendri saabuvate koolituste ilmumine esilehel
* uudiskirjad uued vormid, et need oleks ka mobiiltelefonidelt loetavad
* mitmed reklaamtegevused (Facebook-lehe kampaania, üleskutsed listidega liitumiseks, otsekontaktid võimalike kasutajatega)
* meetodite andmebaasi otsingu täiendamine

Kodulehte on aktuaalsena hoitud, lisades iganädalaselt esilehele videosid, postitades FB-lehele kodulehe uuendusi ning hoides värskena bännereid esilehel.

Sügisel toimus mitteformaalne.ee arendusseminar mitmete veebilehe kasutajate osavõtul. Seminari tulemusi on arvesse võetud mitteformaalne.ee strateegia 2014+ väljatöötamisel.

Õpimeetodite andmebaasi on lisatud 40 meetodit. Facebook-lehel on 2013. aasta lõpuga 1061 jälgijat. Ilmunud on 12 uudiskirja koolitajatele ning 12 uudiskirja mitteformaalne.ee üldistel teemadel (sh kolm õppematerjalide uudiskirja, mida on levitatud ka laiemas ringis, nagu noorsootöötudengid ja ESF-koolitustel osalenud). Veebilehe statistika on saadav mitteformaalne.ee/statistika.html

**Lisa 1 - Erivajaduste -ja vähemate võimalustega noorte kaasatus ja teemakäsitlus programmi Euroopa Noored raames toetatud projektides 2013. aastal (11.02.2014 seisuga)**

|  |  |  |  |  |  |  |
| --- | --- | --- | --- | --- | --- | --- |
| **Programmi Euroopa Noored alaprogramm** | **Toetatud projektide/teenistuste arv kokku** | **Erivajaduste ja vähemate võimalustega noori osalejatena kaasavaid projekte kokku. (A-kaasatus)** | **Temaatiline fookus projektis otseselt kaasatusele suunatud või kaasatus sihtgrupile suunatud projektis. (B-kaasatus)** | **Erivajaduste ja vähemate võimalustega noortele suunatud projektid kokku summa (euro)** | **Projektides noori /osalejaid kokku** | **Projektidesse/EVT teenistustesse kaasatus erivajaduste- ja vähemate võimalustega noorte arv** |
|
|  |  |  |  |  |  | **Kokku** |
| Rahvusvahelised noortevahetused (A1.1) | 50 | 40 | 8 | 671639,40 | 1351/1621[[2]](#footnote-2) | 628 |
| Kohalikud ja rahvusvahelised noortealgatused (A1.2) | 57 | 36 | 43 | 215323,70 | 355 | 165 |
| Noorte demokraatiaprojektid (A1.3) | 5 | 4 | 1 | 83470,20 | 1316 | 564 |
| Euroopa vabatahtlik teenistus (A2) | 45/133 | 14/55 | 26 | 557077,20 | 133 | 55 |
| Koostööprojektid EL naabrus-piirkondadega (A3.1) | 24 | 17 | 11 | 349316,70 | 578/656 | 209 |
| Koolitused ja võrgustikuprojektid (A4.3) 3 | 10 | 1 | 5 | 91445,50 | 223 | - |
| Noorte seminarid (A5.1) | 9 | 9 | 3 | 62802,40 | 1152 | 148 |
| **Kokku 2013** | **200** | **121** | **97** | **2031075,10** | **5108/5456** | **1769** |
| **2012 võrdlus** | **158** | **88** | **70** | **1686930,71** | **4834/5089** | **1605** |

**Lisa 2 Erivajaduste -ja vähemate võimalustega noorte kaasatus vastavalt riskiteguritele programmi Euroopa Noored raames toetatud projektides 2013. aastal (11.02.2014 seisuga)**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Programmi Euroopa Noored alaprogramm** | **Projektide arv** | | | | | | | | | | | |
| **Geograafilised takistused** (maa ja väikelinna noored) | | **Sotsiaalsed probleemid Ühiskondlikud takistused** | | **Majanduslikud takistused** | | **Tervislik olukord ja erivajadused** | | **Haridusalased takistused** | | **Kultuurilised ja keelelised erinevused** | |
|  | **A** | **B** | **A** | **B** | **A** | **B** | **A** | **B** | **A** | **B** | **A** | **B** |
| Rahvusvahelised noortevahetused (A1.1) | 24 | 3 | 23 | 3 | 30 | 4 | 8 | 2 | 12 | 2 | 14 | 2 |
| Kohalikud ja rahvusvahelised noortealgatused (A1.2) | 20 | 19 | 13 | 17 | 15 | 21 | 6 | 11 | 6 | 8 | 11 | 13 |
| Noorte demokraatiaprojektid (A1.3) | 4 | 0 | 1 | 0 | 2 | 0 | 0 | 0 | 0 | 0 | 3 | 1 |
| Euroopa vabatahtlik teenistus (A2) | 7 | 8 | 7 | 4 | 11 | 4 | 6 | 14 | 5 | 5 | 2 | 4 |
| Koostööprojektid EL naabruspiirkondadega (A3.1) | 10 | 4 | 6 | 1 | 9 | 0 | 4 | 1 | 3 | 0 | 4 | 1 |
| Koolitused ja võrgustikuprojektid (A4.3)[[3]](#footnote-3) | - | - | - | - | - | - | - | - | - | - | - | - |
| Noorte seminarid (A5.1) | 7 | 3 | 3 | 2 | 6 | 2 | 3 | 1 | 2 | 1 | 1 | 0 |
| **Kokku 2013 (181 projekti)** | **72** | **37** | **53** | **27** | **73** | **31** | **27** | **29** | **28** | **16** | **35** | **21** |
| **2012 võrdlus (127 projekti)** | **43** | **10** | **33** | **20** | **40** | **17** | **13** | **16** | **15** | **7** | **24** | **11** |

1. <http://ec.europa.eu/world/enp/pdf/com_11_303_en.pdf> [↑](#footnote-ref-1)
2. Suurem number kaasab ka grupijuhid. Teistes alaprogrammides grupiga seotud grupijuhte ei ole. [↑](#footnote-ref-2)
3. Koolitus ja võrgustikuprojektides ei nõua formaalsed kriteeriumid kaasatuse välja toomist, seetõttu ei ole võimalik anda üksikasjalikku ülevaadet osalejate riskigruppidest. [↑](#footnote-ref-3)